b'\n_START_ARTICLE_\nIbn Tumartas\n_START_SECTION_\nIstorija\n_START_PARAGRAPH_\nAlmochad\xc5\xb3 dinastijos \xc4\xafk\xc5\xabr\xc4\x97jas buvo Ibn Tumartas, kil\xc4\x99s i\xc5\xa1 Masmud\xc5\xb3 genties, nedidelio kaln\xc5\xb3 kaimelio Iglizo (piet\xc5\xb3 Marokas). Apie 1110 m. jis paliko gimt\xc4\x85sias vietas ir i\xc5\xa1vyko \xc4\xaf piligrimin\xc4\x99 kelion\xc4\x99 aplankyti Mekos, paskui siekti dvasini\xc5\xb3 moksl\xc5\xb3 \xc4\xaf Damask\xc4\x85 ir Bagdad\xc4\x85. Bagdade jis mok\xc4\x97si Ala\xc5\xa1ari (Abu al-Hasan al-Ash\xe2\x80\x99ari) ortodoksin\xc4\x97je musulmoni\xc5\xa1koje mokykloje, kur i\xc5\xa1vyst\xc4\x97 savo teologin\xc4\xaf mokym\xc4\x85, kuris buvo paremtas unitarianizmu (nekrik\xc5\xa1\xc4\x8dioni\xc5\xa1kas monoteismas) ir neig\xc4\x97 nepriklausomo Dievo egzistavim\xc4\x85. Po de\xc5\xa1imties met\xc5\xb3 jis gr\xc4\xaf\xc5\xbeo \xc4\xaf Marok\xc4\x85, kur atsirado pirmieji jo pasek\xc4\x97jai, j\xc5\xb3 tarpe buvo ir Abdal Muminas. Moraliniai principai, kuri\xc5\xb3 ai\xc5\xa1kinimus prad\xc4\x97jo reformatorius Tumartas, buvo charakterizuojami kaip labai grie\xc5\xbeti. Jis propagavo ankstyv\xc4\x85j\xc4\xaf islam\xc4\x85, t. y. skatino atsisakyti alkoholio, draud\xc4\x97 pasilinksminimus (tarp j\xc5\xb3 ir muzik\xc4\x85), smerk\xc4\x97 prabang\xc4\x85 ir laisvas moteris. Visa tai nebuvo nauja, bet moraliniai principai, vyrav\xc4\x99 tuo metu Magrebe nuo Tuniso iki Marake\xc5\xa1o buvo visai kiti. Apie 1120 m., kai jis tur\xc4\x97jo de\xc5\xa1imtis pasek\xc4\x97j\xc5\xb3, Ibn Tumartas savo mokym\xc4\x85 perk\xc4\x97l\xc4\x97 \xc4\xaf Atlaso berber\xc5\xb3 kra\xc5\xa1t\xc4\x85. Pakeliui jis aplank\xc4\x97 Marake\xc5\xa1\xc4\x85 ir buvo kelis kartus susitik\xc4\x99s su sultonu Ali ibn Jusufu, bet \xc4\xaf savo tik\xc4\x97jim\xc4\x85 jo palenkti nesugeb\xc4\x97jo. Pra\xc4\x97jo keleri metai ir aplinkin\xc4\x97s gentys pripa\xc5\xbeino j\xc4\xaf imamu, prisiek\xc4\x97 nepalikti jo \xc5\xa1ventame kare prie\xc5\xa1 Marok\xc4\x85 valdan\xc4\x8dius Almoravidus. Ibn Tumartas pasiskelb\xc4\x97 mahdi \xe2\x80\x93 neklystan\xc4\x8diu imamu, Dievo pasiuntiniu, kad naikint\xc5\xb3 paklyd\xc4\x97lius ir garantuot\xc5\xb3 savos tiesos tik\xc4\x97jimo pergal\xc4\x99. 1125 m. jis \xc4\xafsik\xc5\xabr\xc4\x97 ma\xc5\xbeame Tinmalo kaimelyje, Nfiso up\xc4\x97s auk\xc5\xa1tupyje, pietiniame Atlase. Kaip prana\xc5\xa1as, Tumartas buvo dvasinis vadovas, teis\xc4\x97jas, armijos ir berber\xc5\xb3 vadas. Visi pagrindiniai sprendimai buvo priimami \xe2\x80\x9ede\xc5\xa1imties valdyboje\xe2\x80\x9c, kuri\xc4\x85 sudar\xc4\x97 artimiausi jo mokiniai, pirmieji pripa\xc5\xbein\xc4\x99 j\xc4\xaf kaip mahdi. Be Abdal Mumino dar buvo Abuhafsas ir Abdalahas ibn Alba\xc5\xa1iras. Visas bendruomen\xc4\x97s gyvenimas vyko pagal grie\xc5\xbet\xc4\x85 tvark\xc4\x85 ir mahdi stipriai laik\xc4\x97 j\xc4\x85 savo rankose. Nuo\xc5\xa1irdumas atliekant religines apeigas buvo privalomas. Neatsakingas po\xc5\xbei\xc5\xabris buvo baud\xc5\xbeiamas ryk\xc5\xa1t\xc4\x97mis arba mirties bausme. Tokiomis priemon\xc4\x97mis jis stiprino savo vald\xc5\xbei\xc4\x85 prie\xc5\xa1 kalnie\xc4\x8dius. Greitai jam Atlase pavyko sukurti tikr\xc4\x85 valstyb\xc4\x99 su savais mokes\xc4\x8diais, pinigais ir armija, pasiruo\xc5\xa1usia negailestingai kovai su Almoravidais. Kariniai veiksmai prie\xc5\xa1 Almoravidus fakti\xc5\xa1kai buvo prasid\xc4\x97j\xc4\x99 dar 1122 m. ir i\xc5\xa1 prad\xc5\xbei\xc5\xb3 tai buvo trumpi antpuoliai. 1128 m. Almochad\xc5\xb3 armija keturiasde\xc5\xa1imt dien\xc5\xb3 buvo apsupusi Marake\xc5\xa1\xc4\x85, bet galiausiai, patyrusi didelius nuostolius, atsitrauk\xc4\x97. Pra\xc4\x97jus keletui m\xc4\x97nesi\xc5\xb3 po \xc5\xa1ios operacijos Ibn Tumartas mir\xc4\x97. Jo mirtis dvejus metus buvo slepiama nuo kit\xc5\xb3 Almochad\xc5\xb3, o visus reikalus tvark\xc4\x97 \xe2\x80\x9ede\xc5\xa1imtininkai\xe2\x80\x9c. Pagrindinis vaidmuo teko Abdal Muminui. Tik 1130 m. jis buvo pripa\xc5\xbeintas mahadi paveld\xc4\x97toju ir gavo kalifo titul\xc4\x85._NEWLINE_1156 m. Ibn Tumarto atminimui Tinmale buvo pastatyta me\xc4\x8det\xc4\x97, kuri i\xc5\xa1liko iki m\xc5\xabs\xc5\xb3 dien\xc5\xb3.'